

**Republika e Kosovës  
Republika Kosova – Republic of Kosovo**

**Qeveria – Vlada – Government**

**Zyra e Kryeministrit – Ured Premijera – Office of the Prime Minister**

PROGRAMI I PUNËS 2021

Zyra për Ofrimin e Asistencës ndaj Qytetarëve

të Luginës së Preshevë

**Janar 2021**

1. **Hyrje**

Në vazhdën e përpjekjeve të institucioneve zyrtare të Kosovës për të vënë në binarë institucional bashkëpunimin në mes të Kosovës dhe Luginës së Preshevës, Qeveria e Republikës së Kosovës, me Vendimin nr. 09/33, të datës 28.09.2020 (i bashkëngjitur në fund të këtij dokumenti), *ka themeluar “Zyrën për Ofrimin e Asistencës ndaj Qytetarëve të Luginës së Preshevës”* (tutje referuar si “Zyra për Luginën e Preshevës”).

Sipas këtij vendimi, Zyra për Luginën e Preshevës do të ketë përgjegjësinë që të ndërmarrë dhe koordinojë të gjitha veprimet institucionale, nën mbikëqyrjen e Zyrës së Kryeministrit, në mbështetje të Luginës së Preshevës në fushën e arsimit dhe kulturës, atë të ekonomisë, dhe në fushat tjera që dalin si nevojë e kohës.

Ky dokument paraqet Programin e Punës së Zyrës për Luginë për periudhën fillestare dymbëdhjetë mujore janar - dhjetor 2021.

1. **Vështrim i përgjithshëm për Luginën e Preshevës**

Lugina e Preshevës përfshinë komunat Bujanoc, Medvegjë dhe Preshevë të ndarë në 17 zyra të vendit, 85 bashkësi vendore (lokale) dhe 138 vendbanime. Këto tri komuna kanë një sipërfaqe prej 1,249 kilometra katrorë dhe kanë një popullsi prej 100,600 banorë, me një dendësi prej rreth 80 banorë për kilometër katrorë. Sipas strukturës etnike, shqiptarë janë 64%, serb 30% dhe të tjerë 6%. Bujanoci, Medvegja dhe Presheva janë tri qytetet dhe komunat e trevës.

Politika shtetërore e Serbisë ndaj popullatës shqiptare në Luginën e Preshevës është e paqëndrueshme. Diskriminimi rrezikon përkeqësimin e mëtejmë të mirëqenies së shqiptarëve, duke kanosur edhe spastrimin etnik të Luginës së Preshevës. Këto rrethana kërcënojnë sigurinë e vendeve të rajonit, duke penguar njëherësh ecurinë e integrimit evropian.

Gjyqet, policia, posta dhe telekomunikacioni, doganat, shëndetësia, administrata tatimore dhe financat janë dikastere nën përkujdesjen e drejtpërdrejt të shtetit serb. Shqiptarët, nëse janë të pranishëm, janë shërbyes civilë.

Shqiptarët nuk gëzojnë mundësi arsimimi përtej shkollës së mesme. Nuk ka asnjë universitet apo program universitar që ofron studime universitare në gjuhën amtare shqipe. Edhe pse arsimimi fillor dhe i mesëm janë të lejuar në gjuhën shqipe, problem në vete është furnizimi me tekste dhe mjete shkollore në shqip.

Ekonomia është shumë e pazhvilluar. Artizanalet dhe ekonomia e vogël private e shqiptarëve janë pa perspektivë, të bojkotuar nga tregjet serbe dhe të pambrojtura sa duhet nga ligjet e shtetit serb. Prodhimet e ekonomisë së vogël kanë vështirësi plasimi në tregun kosovar.

Si përfundim, në mënyrë që të sigurohen të drejtat e njeriut dhe të drejtat politike e qytetare të komunitetit shqiptar në Luginën e Preshevës, është i domosdoshëm përparimi i statusit politik, social dhe ekonomik i tri komunave me popullsi shqiptare.

1. **Plani i punës i “Zyrës për Luginën e Preshevës” për vitin 2021**

Meqë ky është viti i parë i punës së Zyrës për Luginë e Preshevës në kuadër të Zyrës së Kryeministrit të Kosovës, dhe si përmbushje edhe e Rezolutës për Luginën e Preshevës të Kuvendit të Kosovës të vitit 2013, prioritet do të jetë funksionalizimi i plotë i Zyrës për Luginën e Preshevës dhe vënia e themeleve të mirëfillta për punë programore dhe sistematike në adresimin e çështjeve të përcaktuara edhe në vendimin e Qeverisë së Republikës së Kosovës për themelimin e kësaj Zyre.

Në këtë kuadër, aktivitetet kryesore që Zyra për Luginën e Preshevës do t’i realizojë, si implementim i përgjegjësive të dhëna me vendimin për themelimin e saj, dhe të mbështetura në nevojat e popullatës shqiptare në Luginë të elaboruara në këtë dokument si pjesë esenciale e programit të punës, për 12-mujorin e parë, janë si në vijim:

|  |  |
| --- | --- |
| Afati | Aktiviteti |
| **Janar 2021** | 1. Funksionalizimi i plotë i Zyrës (emërimi i Drejtorit dhe dy asistentëve profesional / administrativ). 2. Takimi inaugurues: Drejtori i Zyrës fton në takim liderët politikë të Luginës, paraqet planin e punës së Zyrës, ofron bashkëpunim në emër të ZKM-së. 3. Takim informues me OJQ-të, organizatat rinore, sportive, dhe të artit e kulturës nga Lugina e Preshevës. 4. Takim informues me përfaqësuesit e mediave shqiptare nga Lugina. 5. Hartimi i Listës së Kontakteve për të gjithë krerët e partive e lëvizjeve politike në Luginë, zyrtarëve politik shqiptarë lokal dhe nacional, OJQ-ve, organizatave rinore, sportive, kulturore dhe të artit. 6. Aktivitetet e përditshme sipas vendimit të Kryeministrit për themelimin e Zyrës. |
| **Shkurt 2021** | 1. Hartimi i propozimit për projektin studimor “Lugina e Preshevës: Një Sfidë që Kërkon Zgjidhje”, i cili fakton gjendjen socio-ekonomike dhe politike në Luginën e Preshevës dhe krahason atë me pjesën tjetër të Serbisë, si dhe me të drejtat që gëzojnë minoritetet në Kosovë. 2. Hartimi i Dokumentit Strategjik për Avokim (lobim) për të drejtat e shqiptarëve të Luginës tek institucionet ndërkombëtare evropiane (OSBE, CoE etj.). 3. Vazhdim i bashkëpunimit në mes të përfaqësueseve të Luginës së Preshevës dhe lobit shqiptar në SHBA për ngritjen e çështjes së Luginës tek autoritetet relevante amerikane, si vazhdimësi e përpjekjeve tanimë prej dy dekadash të Ligës Qytetare Shqiptaro-Amerikane për Luginën. 4. Hartimi i strategjisë për ruajtjen dhe promovimin e trashëgimisë kulturore në Luginën e Preshevës. 5. Aktivitetet e përditshme sipas vendimit të Kryeministrit për themelimin e Zyrës. |
| **Mars - Prill 2021** | 1. Hartimi i nismës legjislative për të lehtësuar procesin e pajisjes me dokumente të identitetit dhe shtetësisë për banorët e Luginës që kanë vite që jetojnë në Kosovë, por ende nuk janë pajisur me dokumentet përkatëse. 2. Rishikimi dhe funksionalizimi i të gjitha Memorandumeve të Bashkëpunimit të arritura më herët në mes të Qeverisë së Republikës së Kosovës dhe Luginës së Preshevës. 3. Bashkëpunimi me të gjitha Universitetet Publike e Private në Kosovë për të siguruar Memorandume Bashkëpunimi për ofrimin e vendeve të caktuara dhe të garantuara për studentë nga Lugina e Preshevës. 4. Përpilimi i Strategjisë dhe Rregullores për Mbështetje Financiare përmes Granteve për OJQ-të lokale shqiptare në Luginën e Preshevës për projekte të sferës së artit, kulturës, rinisë, sportit dhe multimedias. 5. Përpilohet lista dhe sasia e librave që Qeveria e Kosovës iu ofron bibliotekave lokale në Luginën e Preshevës, të cilat dorëzohen deri në fund të prillit 2021. 6. Përgatitja e propozimit për Kuvendin e Kosovës për themelimin e Grupit Joformal të Deputetëve të Kuvendit të Kosovës për Luginën e Preshevës dhe strategjinë e veprimit. 7. Lehtësimi i përfshirjes së shqiptarëve të Luginës së Preshevës në regjistrimin e popullsisë së Serbisë që planifikohet të bëhet në prill 2021. 8. Aktivitetet e përditshme sipas vendimit të Kryeministrit për themelimin e Zyrës. |
| **Qershor - Gusht 2021** | 1. Organizimi i Konferencës së Komunave të Rajonit për Bashkëpunim Ndërkufitar, me qëllim të participimit dhe përfitimit të mbështetjes financiare nga BE, respektivisht fondet e bashkëpunimit ndërkufitar. 2. Në bashkëpunim me përfaqësuesit e qeverive komunale të Luginës, përgatitet lista e projekteve kapitale për prezantim për përkrahje tek Qeveria e Kosovës. 3. Fillon bashkëpunimi konkret me OJQ-të e Luginës dhe përkrahja për projektet e tyre të përzgjedhura për financim sipas Rregullores për Mbështetje Financiare përmes Granteve për OJQ-të e Luginës. 4. Prezantohen Memorandumet e Bashkëpunimit e arritura me Universitetet Publike dhe Private të Kosovës për vendet e garantuara dhe bursat e siguruara për studentët nga Lugina për vitin akademik 2021/22. 5. Finalizohet projekti studimor “Lugina e Preshevës: Një Sfidë që kërkon Zgjidhje” i cili publikohet dhe promovohet në një qendër universitare me renome botërore në SHBA. 6. Përgatitet lista dhe sasia e teksteve shkollore që dhurohet për nxënësit e ciklit të arsimit fillor dhe të mesëm për Luginën e Preshevës. 7. Përgatitet Programi i Praktikës për të Rinjtë e Luginës së Preshevës, përmes së cilit institucionet e Kosovës dhe bizneset private ofrojnë punë praktike për të rinjtë e Luginës. 8. Aktivitetet e përditshme sipas vendimit të Kryeministrit për themelimin e Zyrës. |
| **Shtator - Nëntor 2021** | 1. Kopje të studimit “Lugina e Preshevë: Një Sfidë që Kërkon Zgjidhje” me një letër përcjellëse nga Kryeministri, i dorëzohen të gjithë Anëtarëve të Kongresit dhe Senatit të SHBA-ve, eurodeputetëve dhe udhëheqësve të organizatave ndërkombëtare për të drejtat e njeriut. 2. Dërgohen tekstet shkollore për nxënësit shqiptarë në Luginë. 3. Finalizohen procedurat e aplikimit dhe pranimit të studentëve shqiptarë të Luginës në Universitetet e Kosovës në bazë të Memorandumeve të Bashkëpunimit të arritura më herët. 4. Organizohet Konferenca e Parë Vjetore për Luginën e Preshevës, nën patronatin e Zyrës së Kryeministrit, ku pjesëmarrës janë krerët institucional të Kosovës dhe Shqipërisë dhe ata nga Lugina, me qëllim të forcimit të bashkëpunimit të Prishtinës dhe Tiranës me Luginën. 5. Aktivitetet e përditshme sipas vendimit të Kryeministrit për themelimin e Zyrës. |
| **Nëntor -Dhjetor 2021** | 1. Hartimi i strategjisë dhe planin konkret të implementimit për bashkëpunim në sferën e shëndetësisë primare dhe sekondare. 2. Organizohet Takimi i Parë i Donatorëve për Luginën e Preshevës, ku përfaqësuesit e Luginës – ata të qeverisë lokale si dhe të bizneseve vendore – ofrojnë programet e tyre zhvillimore dhe kapitale para pjesëmarrësve, me rolin kyç që duhet të ketë diaspora dhe veçanërisht rrjetet e biznesit të diasporës shqiptare. 3. Përgatitet dhe prezantohet Raporti i Parë Vjetor i Zyrës për Luginë. 4. Aktivitetet e përditshme sipas vendimit të Kryeministrit për themelimin e Zyrës. |



